
ДО
ОБЩИНСКИ СЪВЕТ
БУРГАС


ДОКЛАДНА ЗАПИСКА


от ВЕСНА БАЛТИНА - ЗАМЕСТНИК КМЕТ „СТРАТЕГИЧЕСКО РАЗВИТИЕ И ЕКОЛОГИЯ, ДИГИТАЛИЗАЦИЯ И АДАПТАЦИЯ КЪМ ПРОМЕНИТЕ НА КЛИМАТА“
ОТНОСНО: Приемане на Наредба за изменение и допълнение на Наредбата за определянето и администрирането на местните такси и цени на услуги на територията на Община Бургас, приета от Общински съвет – Бургас.


УВАЖАЕМИ ОБЩИНСКИ СЪВЕТНИЦИ,
На Вашето внимание е предоставена за обсъждане и приемане Наредба за изменение и допълнение на Наредбата за определянето и администрирането на местните такси и цени на услуги на територията на Община Бургас.
„Регионално предприятие за управление на отпадъците (РПУО), обслужващо общините Камено, Бургас, Айтос, Карнобат, Несебър, Поморие, Руен, Средец и Сунгурларе“ е въведено в експлоатация с Разрешение за ползване № СТ-05-710/25.05.2015 г., издадено от ДНСК – гр. София. Община Бургас, чрез общинското предприятие е оператор с издадено Комплексно разрешително № 385-Н3/2022 г. за експлоатацията на регионалното депо.
Смесените битови отпадъци от общинските системи за сметосъбиране и сметоизвозване  постъпват на площадката на регионалното депо в Инсталация за сепариране. Сепарирането на смесените битови отпадъци е необходимият междинен процес, при който максимално постигнатата ефективност на отсепарирането позволява отпадъците да се превърнат в суровина. Процесът на механично третиране на отпадъците представлява сепариране на рециклируемите фракции от общия поток на отпадъците. Това са: хартия, пластмаса, метал, картон, стъкло,  като вида на отпадъците от пластмаса е твърда смесена, HDPE, полиетилен (РЕ), полиетилентерефталат (РЕТ) и техните подразделения по цветове (цветен прозрачен, син, зелен, кафяв, смесен). 
Крайният ефект на сепарирането е намаляване на количествата на депонираните на сметището отпадъци, отделяне и подготовка на рециклируемите компоненти за последваща преработка.
Община Бургас чрез Общинско предприятие „Чистота еко“, извършва услугите по третиране на разделно събраните биоразградими отпадъци от териториите на Общините Бургас, Несебър и Поморие, както и събиране и транспортиране на разделно събраните биоразградими отпадъци от територията на община Бургас, в условията на услуга от общ икономически интерес (УОИИ), с оглед даденото съгласие от общинските съвети на общините Бургас, Несебър и Поморие в качеството на съсобственици на "Анаеробна инсталации за разделно събрани биоразградими отпадъци на територията на регион Бургас", изградена в  изпълнение на проект №BG16M1OP002-2.004-0002 финансиран по програма „Околна среда“ 2014-2020.
С Решение по т.13, Протокол №34 от заседание проведено на 27.01.2026г. Общински съвет Бургас  даде съгласие сепарираните през 2026 г. рециклируеми фракции от общия поток на отпадъците: хартия, картон, стъкло, метали – черни и цветни, пластмаси твърда смесена, HDPE, полиетилен (РЕ), полиетилентерефталат (РЕТ) и техните подразделения по цветове (цветен прозрачен, син, зелен, кафяв, смесен) и др. представляващи движими вещи, продукт от дейността на ОП „Чиста еко“, да бъдат продавани по реда на Наредбата за реда за придобиване, управление и разпореждане с общински имоти и вещи, приета от Общински съвет – Бургас с началната тръжна цена, определена въз основа на пазарна оценка, от независим лицензиран оценител, преди всяка конкретна продажба. 
Във връзка с необходимостта от извършване продажба на движимите вещи продукт от дейността на ОП „Чистота еко“ се налага своевременно да се определи цена на услугата  „тръжна документация за продажба на движими вещи продукт от дейността на ОП „Чистота еко”, с  цел обезпечаването на разходите по изготвянето й, предвид направения анализ.
Определящи за формиране на цената на описаната услуга, която следва да се предостави от  ОП „Чистота еко” са целите на Община Бургас в областта на екологията,  
съгласно нормативните изисквания при управление на отпадъците, приемането, третирането и съхранението на отпадъци да се извършва по начин, който не застрашава човешкото здраве, не води до увреждане или риск за компонентите на околната среда и не предизвиква допълнително натоварване на околната среда, свързано с шум, вибрации и миризми, което обосновава продажбата на горе изброените рециклируеми фракции.
Целта на предложената нова цена е да бъдат възстановени разходите, които общината извършва, чрез общинското предприятие във връзка с предоставянето на услугата. Цената на услугата е разработена при съобразяване с разходваните средства, като цената покрива себестойността на услугата и разходите по извършването й. 
За формиране на цена на  услугата „тръжна документация за продажба на движими вещи продукт от дейността на ОП „Чистота еко”“ се вземат предвид разходи за труд и осигуровки за сметка на работодателя, основна заплата и доплащания, материали за печат, хартия, техническо възпроизвеждане, копиране, публикуване, разходи за експертна оценка, административни разходи.                                 
Предвиденото изменение и допълнение на Наредба за определянето и администрирането на местните такси и цени на услуги на територията на Община Бургас, приета от Общински съвет - Бургас не предполагат пряката реализацията на средства, но предоставянето на регламентирана услуга е свързано с косвени разходи, обвързани с издръжката - консумативи, материално обезпечаване, персонал и др.
Очакванията от настоящото изменение и допълнение на Наредба за определянето и администрирането на местните такси и цени на услуги на територията на Община Бургас са пряко свързани както с реализацията на финансови постъпления за Община Бургас, с оглед покриване разходите за посочената услуга, така и осигуряване възможност за получаване на бърза и качествена услуга  и привличане на повече участници в провежданите процедури.
Настоящото изменение и допълнение на Наредба за определянето и администрирането на местните такси и цени на услуги на територията на Община Бургас е в пълно съответствие с европейското законодателство, предвидено в следствие приложението на Регламент № 1082/2006 г. и спазвайки разпоредбите и целите на националното и местно законодателство.
В изпълнение изискванията на чл. 26, ал. 4 от Закона за нормативните актове проектът за изменение на Наредбата за определянето и администрирането на местни такси и цени на услуги на територията на Община Бургас, ведно с мотивите са оповестени на интернет страницата на Община Бургас и портала за обществени консултации на 18.02.2026 г. Срокът за предложения и становища по проекта е 30 дни.
В предоставения 30-дневен срок не са постъпили предложения по публикувания проект. 

Ето защо, предлагам, на основание чл. 21, ал. 1, т. 7 и чл. 21, ал. 2 от Закона за местното самоуправление и местната администрация във връзка с чл. 6, ал. 2 от Закона за местните данъци и такси, Общински съвет - Бургас да приеме следното

РЕШЕНИЕ:

§1. Допълва Тарифа на цени на услуги и права по чл.6 ал.2 от ЗМДТ, предоставени от Община Бургас, чрез общински предприятия към Наредбата за определянето и администрирането на местните такси и цени на услуги на територията на Община Бургас, приета от Общински съвет – Бургас, както следва: 
В Приложение № 6 на Тарифа на цени на услуги и права по чл.6 ал.2 от ЗМДТ, предоставени от Община Бургас, чрез общински предприятия към Наредбата за определянето и администрирането на местните такси и цени на услуги на територията на Община Бургас, в Раздел VI “ОП „Чистота Еко“, се добавя нова графа „тръжна документация за продажба на движими вещи продукт от дейността на ОП „Чистота еко“ със следното съдържание:

	
	„тръжна документация за продажба на движими вещи продукт от дейността на ОП „Чистота еко“
	132,02 лв. 
	 67.50 €





ВЕСНА БАЛТИНА 
Заместник-кмет на Община Бургас

